'Flentertong'-verkragter in Julie vir psigiatrese waarneming | Netwerk24
Deur Mike van Rooyen 25 Junie 2019 17:39
Die man wat deur 'n vroulike dokter van Bloemfontein gebyt is terwyl hy haar glo probeer verkrag het, gaan vroeg volgende maand vir kort psigiatriese waarneming opgeneem word.
Die staat kon vir die 30-jarige man van Bronville, Welkom, 'n afspraak in die Vrystaatse Psigiatriese Kompleks in Bloemfontein kry, het Johan de Vries, die aanklaer, Dinsdag in die landdroshof in Bloemfontein gesê.
'n Verslag sal oor hom opgestel word wat sal bepaal of sy verhoor kan voortgaan of dat hy vir 'n deegliker ondersoek en langer waarneming verwys moet word om vas te stel of hy tussen reg en verkeerd kan onderskei en sy verhoor sal verstaan.
Die man, wie se identiteit nie nou bekend gemaak mag word nie, het op aanklag van poging tot verkragting voor landdros Ryan Ishmail verskyn.
Dit volg op gebeure op 4 Junie toe hy na bewering 'n dokter in 'n roepkamer in die Pelonomi-hospitaal probeer verkrag het. Toe hy haar probeer soen het, het sy 'n deel van sy tong afgebyt.
Die man se spraak het intussen baie verbeter, maar hy praat steeds effens mompelend.
* Die 24-jarige intern het die aand glo gerus toe iemand aanhoudend aan die deur van die roepkamer klop.
Toe sy dit naderhand oopmaak, is sy na bewering teen die vloer gegooi en 'n man het probeer om haar klere uit te trek.
Nadat sy hom gebyt het, het hy weggehardloop en 'n stuk van sy tong en sy broek het daar agtergebly.
Hy het later by die Nasionale Hospitaal in die stad om hulp vir sy bloeiende tong aangeklop. Hy is daar in hegtenis geneem.